Eilne õhtu möödus tõepoolest ohtra toidu ja šampuse seltskonnas, nagu juba ennustasingi. Siiski mingit väga  üleõginud tunnet ei tekkinud ja hingata sain peo lõpuni ikka täitsa kenasti ja vabalt :D. Nii et vist siis VÄGA liiale kah ei läinud. Aga kaloriarvestus kadus mul küll mingil hetkel õhtu käigus käest ära ja lõpuks ma loobusin selles järje hoidmise püüetest. Noh, tühja kah. Täna oli trenn ja uus päev ja eks üritan nüüd homme ka omad kalorid korralikult jälle kirja panna. (Ja homme on ka jälle trenn ju.)    Täna oli vahelduseks jälle trennijärgselt päris hea olla. Ja trenni ajal ka polnud  viga. (Ehkki treener pärast ütles, et oli meile edasijõudnute programmi järgi juba teinud.) Ju siis sai hommikusöök piisav ja paras.    Nüüd mul on uni - aga pean veel poisiga tema inglise keele projekti (Halloweeni posteri) lõpuni tegema. Ja eesti keele jutukese üle kontrollima ja välja printima. Ja tema Marsi-projekti üle vaatama :S. Oeh-oeh.    PS! Oleksin kangesti tahtnud mehele Agatha Christie Poirot lugude kogumikku kinkida, aga see oli hetkel mu eelarve jaoks liiga kallis ikkagi (259.- eeku). Nii et koostasin ta kingituse siis pudi-padist (sokid, sall, ajaleht, šokolaad, maasikatäidisega präänikud :D) ja asetasin lootused heade soovide niisamagi mõjuvale jõule :). Tegelikult olid plaanis veel ka varbasokid, aga kuna ma neid kusagilt ei leidnud, siis jäävad vast jõuludeks.